Benny Engelbrecht (S), 2008-12-02:
Indtil den 19. november var Socialdemokraterne indstillet på at følge det foreliggende og egentlig også ganske fornuftige forslag.
Vi var helt på linje med sigtet, nemlig at give forbrugerne ret til at bestemme, om de vil modtage uønskede forsendelser såsom reklameaviser og tryksager.
Det er vi i princippet fortsat parat til, hvis den frivillige aftale, der er indgået, ikke viser sig holdbar.
Vi vil med andre ord ikke lukke døren for lovgivning på området.
Men den 19. november blev der indgået en frivillig aftale, som det også er nævnt tidligere.
Den frivillige aftale blev indgået mellem Forbrugerrådet, Forbrugerombudsmanden, Post Danmark, Brancheforeningen af Danske Distributionsvirksomheder og en række andre erhvervsorganisationer, mens Økonomi- og Erhvervsministeriet samt Transportministeriet har - om jeg så må sige - kigget med over skulderen.
Efter de nye retningslinjer for de såkaldt adresseløse forsendelser får forbrugeren ret til at afvise at modtage disse uønskede tryksager og reklamer.
Man vil i den ordning, der træder i kraft den 30. april 2009, kunne vælge mellem et totalt nej til bogstavelig talt mere eller mindre alt og et betinget nej.
Et betinget nej lader den ugentlige lokalavis slippe igennem, og det er tættest på den ordning, der findes i dag, dog med den forskel, at det skal respekteres.
Det er efter de undersøgelser, der er lavet, den sidste model, som langt, langt de fleste vil vælge.
Socialdemokraterne er helt på linje med Forbrugerombudsmanden, når han således siger: »De nye retningslinjer er et vigtigt skridt for at forbedre forbrugerbeskyttelsen på området, fordi vi forventer, at den brede opbakning betyder, at ordningerne kommer til at fungere effektivt i praksis.« Vi har gjort os nøjagtig de samme overvejelser og ønsker derfor også at se effekten af en sådan - man kan kalde den - et nej er et nej-ordning.
Derfor vil vi heller ikke kunne stemme for det beslutningsforslag, der ligger, selv om vi er enige i indholdet.
Vi er overbevist om, at en frivillig aftale vil styrke forbrugernes stilling på et lille, men for forbrugerne vigtigt felt.
Imidlertid er der kort efter aftalens indgåelse opstået uklarhed om dele af aftalen.
Der er to typer omdelt materiale, som giver anledning til denne usikkerhed.
Den ene er brochurer fra folkeoplysende organisationer, det er typisk aftenskoleprogrammer.
Den anden er den lokale telefonbog, som af kommunerne ganske ofte bliver anvendt til oplysning til borgerne.
Jeg vil derfor på det kraftigste opfordre organisationerne bag aftalen til at sikre fuld klarhed på det her punkt.
Derfor må man også indrette ordningen, så flest mulige får deres behov dækket.
Målsætningen må naturligvis være at begrænse det ganske unødige i, at vi får materiale direkte ind i vores postkasse, som vi derefter kan aflevere direkte i papircontaineren igen.
I den ideelle verden ville vi kunne sige helt nej til de trykte reklamer og modtage dem på digital vis i stedet, men der er desværre endnu lang vej til, at vi alle bruger computeren til det hele.
Vi vil derfor som sagt ikke udelukke at skride til lovgivning i denne sammenhæng, men først og fremmest vil vi følge den frivillige aftale nøje.
I de kommende drøftelser i udvalget vil vi derfor også bede om en nærmere redegørelse for status på den frivillige aftale.
Det skal være let og ligetil at melde sig til den her ordning, og derfor kan det selvfølgelig også undre, at det stadig væk ikke er muligt ved hjælp af sin digitale signatur at tilmelde sig ordningen direkte på nettet.